A Bizottság 2004/13/EK irányelve

(2004. január 29.)

az egyes epoxiszármazékoknak az élelmiszerekkel rendeltetésszerűen érintkezésbe kerülő anyagokban és tárgyakban való felhasználásáról szóló 2002/16/EK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az élelmiszerekkel érintkezésbe kerülő anyagokra és tárgyakra vonatkozó tagállami jogszabályok közelítéséről szóló, 1988. december 21-i 89/109/EGK tanácsi irányelvre [1], és különösen annak 3. cikkére,

az Európai Élelmiszerbiztonsági Hatósággal folytatott konzultációt követően,

mivel:

(1) Az egyes epoxiszármazékoknak az élelmiszerekkel rendeltetésszerűen érintkezésbe kerülő anyagokban és tárgyakban való felhasználásáról szóló, 2002. február 20-i 2002/16/EK bizottsági irányelv [2] bizonyos szabályokat állapít meg a 2,2-bisz(4-hidroxifenil)propán-bisz(2,3-epoxipropil)-éternek ("BADGE"-nak), a bisz(hidroxifenil)metán-bisz(2,3-epoxipropil)-étereknek ("BFDGE"-nek) és a novolak-glicidil-étereknek ("NOGE"-nak) az élelmiszerekkel rendeltetésszerűen érintkezésbe kerülő anyagokban és tárgyakban történő felhasználására és/vagy jelenlétére.

(2) Az irányelv úgy rendelkezik, hogy az említett anyagok és tárgyak gyártása során csak 2004. december 31-ig lehet a BADGE felhasználását és/vagy jelenlétét fenntartani.

(3) Az élelmiszerügyi tudományos bizottság (ÉTB) toxikológiai adatokat kért a BADGE bizonyos határidőkön belüli értékelésének lehetővé tételéhez. Az ÉTB új toxikológiai adatok benyújtását is kérte a 2002/16/EK irányelv I. mellékletében meghatározott, a BADGE migrációjára alkalmazott mennyiségi korlátozásában szereplő, klórozott származékok potenciális rákkeltő hatásának értékelésére.

(4) A tagállamoknak és az Európai Bizottság Közös Kutatóközpontjának az élelmiszerkonzervekben található BADGE-tartalom jelentős csökkenését mutató legutóbbi vizsgálatai eredményeként az ÉTB 2002. december 4-én tudomásul vette a BADGE klórozott származékainak potenciális rákkeltő hatásával kapcsolatos negatív eredményeket és az európai fogyasztók BADGE-val szembeni kitettségének alacsony szintjét. Ezért elfogadhatónak tartják a BADGE ideiglenes engedélyezésének egy éves időtartamig történő meghosszabbítását, figyelemmel az új toxikológiai adatok benyújtására és azoknak az Európai Élelmiszerbiztonsági Hatóság által elvégzett értékelésére.

(5) A 2002/16/EK irányelv úgy rendelkezik, hogy az irányelv BADGE-ra, BFDGE-re és NOGE-ra vonatkozó követelményei nem vonatkoznak a felületi bevonatokkal ellátott olyan anyagokra és tárgyakra, illetve ragasztókra, amelyek 2003. március 1. előtt kerülnek érintkezésbe élelmiszerekkel. Ezen anyagokat és tárgyakat továbbra is forgalomba lehet hozni, feltéve, hogy feltüntették rajtuk a töltés időpontját. Annak érdekében, hogy egyértelműen lehessen értelmezni a tárgyakon és anyagokon feltüntetett töltési időpontot, helyénvaló rendelkezni arról, hogy az ilyen anyagokba és tárgyakba csomagolt élelmiszerek esetén ezen időpont helyébe az Európai Parlament és a Tanács 2000/13/EK irányelve [3] szerinti minőségmegőrzési idő lépjen, vagy egy másik megjelölés, például a 89/396/EGK tanácsi irányelv [4] által előírt tételszám. Szükség van azonban az ilyen megjelölés és a töltés időpontja közötti kapcsolat létrehozására annak érdekében, hogy az utóbbit mindig meg lehessen határozni.

(6) A 2002/16/EK irányelvet ezért ennek megfelelően módosítani kell.

(7) Az ezen irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 2002/16/EK irányelv a következőképpen módosul:

1. a 2. cikk második bekezdésében a "2004. december 31." időpont helyébe a "2005. december 31." időpont lép;

2. az 5. cikk helyébe a következő szöveg lép:

"5. cikk

(1) A 2., 3. és 4. cikket nem kell alkalmazni az 1. cikk (1) bekezdése második albekezdésének b) és c) pontjában említett olyan anyagokra és tárgyakra, amelyek 2003. március 1. előtt kerülnek érintkezésbe az élelmiszerekkel.

E tárgyakat és anyagokat továbbra is forgalomba lehet hozni, feltéve, hogy feltüntették rajtuk a töltés időpontját. A töltés időpontja helyébe más megjelölés is léphet, feltéve, hogy az lehetővé teszi a töltés időpontjának meghatározását. Kérésük esetén a töltés időpontját az illetékes hatóságok és az ezen irányelv követelményeit érvényesíteni kívánó valamennyi személy rendelkezésére kell bocsátani.

(2) Az (1) bekezdést a 2000/13/EK irányelv követelményeinek sérelme nélkül kell alkalmazni."

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. január 29-ig megfeleljenek. Erről haladéktalanul tájékoztatják a Bizottságot, valamint a Bizottság számára megküldenek egy táblázatot az ezen irányelv rendelkezései és az általuk kibocsátott nemzeti rendelkezések közötti megfelelésről.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2004. január 29-én.

a Bizottság részéről

David Byrne

a Bizottság tagja

[1] HL L 40., 1989.2.11., 38. o.

[2] HL L 51., 2002.2.22., 27. o.

[3] HL L 109., 2000.5.6., 29. o.

[4] HL L 186., 1989.6.30., 21. o.

--------------------------------------------------